Declan Mckenna aastal 2017
**Declan Benedict McKenna** (sündinud 24. detsembril 1998) on inglise laulja ja laulukirjutaja.

Elukäik
-------

Declan McKenna sündis Suur-Londonis Enfieldi linnaosas 24. detsembril 1998 ja kasvas üles Hertfordshire'i krahvkonnas Cheshunti linnas. 2015. aastal võitis McKenna Glastonbury talendivõistluse lauluga "Brazil", milles kritiseeris FIFA korruptsiooniskandaali ning otsust pidada 2014. aasta jalgpalli maailmameistrivõistlused Brasiilias hoolimata riigis valitsevast vaesusest. Teismelise muusikuga soovis lepingu sõlmida lausa 40 plaadifirmat, valituks osutus Columbia Records. McKenna teine laul "Paracetamol" sai inspiratsiooni transsoolise noore loost, kes saadeti ümberpööramisravikeskusesse ning sooritas seejärel enesetapu. Edaspidi kirjutas ta näiteks religioonist ja võõravihast. Gümnaasiumis valis McKenna *Advanced Level* eksamiaineteks inglise kirjanduse, filosoofia ja sotsioloogia, kuid langes paari kuu järel koolist välja, et muusikaga tegeleda.

2017. aastal ilmunud debüütalbum "What Do You Think about the Car?" pälvis kriitikute heakskiidu ning tõi McKennale ka BBC raadio aasta uustulija tiitli. Kaks aastat hiljem avaldatud loos "British Bombs" laitis ta Ühendkuningriigi relvaäri. Intervjuus BBC-le ütles McKenna: "Me mitte ainult ei sega end kaugetesse sõdadesse, millega midagi ei saavutata ja ainult ekstremismile hoogu antakse, vaid müüme välisriikidele ka relvi, kuigi teame, kuidas neid kasutatakse." 2020. aastal ilmus McKenna teine album "Zeros", millesse suhtusid kriitikud samuti positiivselt.

Isiklikku
---------

McKenna on leidnud, et paljud ei mõista, kui targad on noored inimesed ja kui palju nad tegelikult ühiskonna valupunktidest mõtlevad. 2017. aastal tunnistas noormees, et juhib tähelepanu teiste probleemidele, mida oluliseks peab, kuna tema isiklik elu on võrdlemisi rahulik.

Eeskujuks peab McKenna David Bowiet. Sarnaselt Bowiele on ka McKenna välimusega rohkelt eksperimenteerinud – esinemistel kannab muusik sageli sädelevat silmameiki, ühes ühiskonnakriitilises muusikavideos oli tal seljas vikerkaarevärvides sirbi ja vasaraga särk.

Diskograafia
------------

### Stuudioalbumid

* "What Do You Think about the Car?" (2017)
* "Zeros" (2020)

Viited
------

1. ↑  "ASCAP Ace Search". American Society of Composers, Authors and Publishers (ASCAP). Originaali arhiivikoopia seisuga 6.01.2017. Vaadatud 26. novembril 2016.
2. 1 2 3  Welch, Andy (12.12.2015). "Glastonbury Festival competition winner Declan McKenna is one to watch". *Bristol Post*. Originaali arhiivikoopia seisuga 20.12.2015. Vaadatud 8.01.2016.
3. ↑  "Search Results for England & Wales Births 1837–2006". *findmypast.co.uk*. Originaali arhiivikoopia seisuga 6.06.2020. Vaadatud 24. jaanuaril 2023.
4. ↑  Wilkinson, Matt (22. november 2015). "New Music of the Day: Declan McKenna – Paracetamol". *NME*.
5. 1 2 3  Savage, Mark (13. aprill 2017). "Declan McKenna: Bringing back the protest song (without being a bore)". *BBC*. Vaadatud 26. jaanuaril 2023.
6. ↑  Smyth, David (6. jaanuar 2017). "Declan McKenna, interview: The voice of Generation Z". *The Evening Standard*. Vaadatud 24. jaanuaril 2023.
7. ↑  "BBC Music Awards 2017 announce Declan McKenna as BBC Music Introducing Artist Of The Year". *BBC*. 6. detsember 2017. Vaadatud 26. jaanuaril 2023.
8. ↑  Aubrey, Elizabeth (19. august 2019). "Exclusive – Declan McKenna opens up about his politically charged new single 'British Bombs'". *NME*. Vaadatud 26. jaanuaril 2023.
9. ↑  "Zeros". *MetaCritic*. Vaadatud 26. jaanuaril 2023.
10. ↑  Smith, Thomas (13. juuni 2016). "Declan McKenna Interviewed: 'A Lot Of People Don't Understand How Intelligent Young People Are'". *NME*. Vaadatud 26. jaanuaril 2023.
11. ↑  Norris, John (15. juuli 2018). "With Politics, Eye Makeup & That Album Cover, Declan McKenna Goes Bold". *Billboard*. Vaadatud 26. jaanuaril 2023.
12. ↑  "Declan McKenna". *Discogs*. Vaadatud 26. jaanuaril 2023.